Gammelby Mølle
Gammelby Mølle er en vandmølle 9 km vest for Fredericia. Møllens historie kan spores tilbage til 1579. Den nuværende mølle er opført i 1827 og stuehuset i 1837. Møllen blev fredet i 1964. Gammelby Mølle består ud over af mølle og stuehus af et trefløjet avlsgårdanlæg, en tidligere landbohave, mølledam og stemmeværker.
Møllen har to kraftige overfaldshjul, som driver tre kværne, der har malet hvede og byg. I mølleriet ses også rester af et stampemølleanlæg, hvor der har været forarbejdet uld. Driften ophørte i 1950.
Gammelby Mølle ejes i dag af Realdania og er del af By & Byg, hvor møllen med sine to overfaldshjul repræsenterer en bygningstype, der findes meget få af.